SET ปิดลบ 14 จุด นลท.วิตก “เงินเฟ้อ” พุ่งหวั่นกระทบศก.
SET ปิดลบ 14 จุด นลท.วิตก “เงินเฟ้อ” พุ่งหวั่นกระทบเศรษฐกิจและทิศทางอัตราดอกเบี้ยของไทย และ ยังไร้ปัจจัยใหม่เข้ามาหนุน ให้แนวรับที่ 1,620 และ 1,615 จุด แนวต้าน 1,635 จุด
SET ปิดลบ 14 จุด นลท.วิตก “เงินเฟ้อ” พุ่งหวั่นกระทบเศรษฐกิจและทิศทางอัตราดอกเบี้ยของไทย และ ยังไร้ปัจจัยใหม่เข้ามาหนุน ให้แนวรับที่ 1,620 และ 1,615 จุด แนวต้าน 1,635 จุด
7 มิ.ย. 2565

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยวันนี้ปรับตัวลดลงอย่างต่อเนื่องจากวานนี้ จากความกังวลเกี่ยวกับอัตราเงินเฟ้อในเดือน พ.ค. ที่ปรับตัวเพิ่มสูงขึ้นถึง 7.1% จะมีผลกระทบต่อภาพรวมเศรษฐกิจไทย และอาจจะมีการใช้มาตรการทางการเงินที่เข้มงวดขึ้น และ อาจจะมีผลต่อทิศทางการดอกเบี้ยของไทย โดยคาดว่าไทยจะมีการปรับขึ้นอัตราดอกเบี้ยระดับ 0.25% ในช่วงปลายไตรมาส 3/2565 หรือ ช่วงไตรมาส 4/2565
ส่วนแนวโน้มการลงทุนในวันพรุ่งนี้ คาดว่าดัชนีมีโอกาสที่จะปรับตัวลงต่อจากวันนี้ โดยความกังวลเกี่ยวกับภาพรวมอัตราเงินเฟ้อทั่วโลกที่เร่งตัวขึ้น ขณะที่ดาวโจนส์ฟิวเจอร์ปรับตัวลดลงกว่า 100 จุด ในขณะเดียวกันยังคงไร้ปัจจัยใหม่ๆเข้ามาหนุนดัชนีเพิ่มเติม
นอกจากนี้ยังต้องติดตามผลการประชุมของคณะกรรมการนโยบายการเงิน (กนง.) ในวันที่ 8 มิ.ย.ว่าจะมีมุมมองอย่างไรต่ออัตราเงินเฟ้อที่พุ่งสูงขึ้น และ จะมีการปรับทิศทางนโยบายทางการเงินอย่างไร พร้อมให้แนวรับที่ 1,620 และ 1,615 จุด แนวต้าน 1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BANPU มูลค่าการซื้อขาย 3,441.86 ล้านบาท ปิดที่ 13.30 บาท เพิ่มขึ้น 0.40 บาท
AOT มูลค่าการซื้อขาย 2,133.71 ล้านบาท ปิดที่ 68.50 บาท ลดลง 1.00 บาท
BDMS มูลค่าการซื้อขาย 1,825.16 ล้านบาท ปิดที่ 25.00 บาท ลดลง 1.00 บาท
PTTEP มูลค่าการซื้อขาย 1,606.08 ล้านบาท ปิดที่ 169.00 บาท เพิ่มขึ้น 0.50 บาท
KTB มูลค่าการซื้อขาย 1,345.31 ล้านบาท ปิดที่ 15.60 บาท ลดลง 0.10 บาท